

Lietuvos Respublikos Seimo Peticijų komisijai 2025-06-12

priim@lrs.lt   Į 2025-06-04 Nr. S-2025-2819

**DĖL pauliaus arbačiausko peticijos**

Vilniaus miesto savivaldybės administracija gavo Jūsų 2025 m. birželio 4 d. prašymą Nr. S-2025-2819 (Savivaldybėje registruota 2025 m. birželio 5 d., reg. Nr. A50-18967/25) pateikti nuomonę dėl Pauliaus Arbačiausko peticijos.

P. Arbačiauskas siūlo įpareigoti policiją, gavus asmens pranešimą su vaizdo įrašu apie triukšmo ar taršos normas viršijančią transporto priemonę, nustatyti transporto priemonės savininką ir iškviesti jį apklausai į komisariatą. Siūlymo įgyvendinimas būtų perteklinis, nes tokią teisę policijos pareigūnams jau suteikia galiojantys įstatymai. [Lietuvos Respublikos saugaus eismo automobilių keliais įstatymo](https://www.e-tar.lt/portal/lt/legalAct/TAR.5DC1759E42CB/asr) (toliau – Įstatymas) 13 straipsnio 12 dalyje nustatyta motorinių transporto priemonių, traktorių, savaeigių mašinų vairuotojų pareiga užtikrinti, kad transporto priemonės neviršytų teisės aktuose nustatyto triukšmo lygio. Pagal Įstatymo 10 straipsnio 9 dalies 1 ir 6 punktus minėtos pareigos kontrolę užtikrina policija, kuri taip pat kontroliuoja transporto priemonių techninę būklę. Gavęs asmens pranešimą ar vaizdo įrašą dėl transporto priemonės keliamo triukšmo ar viršijamos leistinos taršos, įgaliotas policijos pareigūnas, vadovaudamasis [Lietuvos Respublikos administracinių nusižengimų kodekso](https://www.e-tar.lt/portal/lt/legalAct/4ebe66c0262311e5bf92d6af3f6a2e8b/asr) (toliau – ANK) 589 straipsnio 49 punktu, 590 straipsnio 1 ir 2 dalimi, turi teisę pradėti administracinio nusižengimo teiseną. Įtariamus administracinių nusižengimų padarymu asmenis apklausti ir atlikti daikto apžiūrą pareigūnams teisę suteikia ANK 593 straipsnio 1 dalies 1 ir 2 punktai.

P. Arbačiauskas siūlo suteikti teisę policijos pareigūnams iškviesti įtariamą administracinį nusižengimą padariusį asmenį į policiją su jo valdoma transporto priemone ir atlikti triukšmo bei taršos matavimus. Siūlymo įgyvendinimas kelia pagrįstų abejonių dėl jo teisėtumo ir realaus įgyvendinimo galimybių. Jei asmuo iš tikrųjų naudojosi techniškai netvarkinga transporto priemone, kviesdamas asmenį atvykti su tokia transporto priemone, policijos pareigūnas reikalautų daryti administracinį nusižengimą. ANK 17 straipsnis (Teisėsaugos institucijų užduočių vykdymas) nustato atvejus, kuomet asmuo nebūtų traukiamas administracinėn atsakomybėn, jei vykdė teisėsaugos institucijos užduotį. Jei P. Arbačiausko siūlymas būtų laikomas teisėsaugos institucijos užduotimi, tuomet atitinkamai turėtų būti papildomas ANK 17 straipsnis. Net ir pakeitus ANK ir (ar) kitus įstatymus, kad būtų įgyvendintas siūlymas, liktų daug abejonių kaip realiai jis veiktų praktikoje. Nuo asmens užfiksuoto galimo pažeidimo iki policijos reikalavimo atvykti su konkrečia transporto priemone neišvengiamai praeitų tam tikras laiko tarpas. Per šį laiką gali nebegalioti techninė apžiūra, pasibaigti privalomasis civilinės atsakomybės draudimas, transporto priemonė gali sugesti ar net būti sudaužyta ir todėl neeksploatuotina. Kaip tokiais atvejais turėtų elgtis transporto priemonės savininkas nėra aišku ir šie neaiškumai turi būti įvertinti bei reglamentuoti, jei siūlymas būtų įgyvendintas.

P. Arbačiauskas siūlo suteikti gyventojams teisę iškviesti policiją su matavimo įranga nurodytu adresu ir, dalyvaujant savininkui, objektyviai nustatyti transporto priemonės skleidžiamą triukšmą. Siūlymo įgyvendinimas būtų perteklinis, nes anksčiau minėtas teisinis reglamentavimas sudaro galimybes tai atlikti. Pranešimai apie techniškai netvarkingos transporto priemonės buvimo vietą gali būti teikiami Bendrajam pagalbos centrui telefonu 112 arba tiesiogiai policijai. Sprendimą dėl pareigūnų atvykimo į vietą priima įgaliotas policijos pareigūnas.

Pritarti peticijos siūlymui įteisinti galimybę bausti pažeidėjus remiantis vaizdo įrašu, pateiktu per ePolicija.lt ar policijos elektroninį paštą, jei įrodymai nekelia abejonių dėl leistino triukšmo lygio viršijimo, nėra teisinio pagrindo. Visoms matavimo priemonėms (prietaisams) turi būti atlikta ir galioti metrologinė patikra. Triukšmo lygio matavimai turi būti atliekami Kelių transporto priemonių variklių triukšmo ribiniai dydžiai ir jų nustatymo tvarkos aprašo, patvirtinto Lietuvos Respublikos susisiekimo ministro 2008 m. gegužės 15 d. [įsakymu](https://www.e-tar.lt/portal/lt/legalAct/TAR.726CDE08F5BB) Nr. 3-169, nustatyta tvarka. Pagal ANK 569 straipsnio 1 ir 4 dalių nuostatas, garso ar vaizdo įrašai yra laikomi įrodymais, jeigu jie patvirtina arba paneigia bent vieną aplinkybę, turinčią reikšmės bylai teisingai išnagrinėti. Ar pateiktas vaizdo įrašas laikytinas įrodymu, sprendžia įgaliotas pareigūnas. Prieš surašydamas administracinio nusižengimo protokolą, pareigūnas privalo atlikti administracinio nusižengimo tyrimą, įvertinti įrodymų visumą ir visas bylos aplinkybes (ANK 569 straipsnis). Kaltinimo pateikimas vertinant vien tik atskirą įrodymą, kuris nepagrįstas teisėtai ir tinkamai užfiksuotais matavimais, prieštarautų ANK nuostatoms.

Grupės vadovas Andžej Dinikis

Renatas Ivanauskas, tel. (+370 5) 211 2256, el. p. renatas.ivanauskas@vilnius.lt